આર્મી તમને એવા એવા અનુભવો કરાવે છે જે ક્યારેક લાખો રૂપિયા ખર્ચતા પણ ન કરવા મળે. ડોક્ટર્સને પણ આર્મીમાં પૂરી ટ્રેનીંગ આપવામાં આવે છે. ડોક્ટર હોવા છતાં હું રાઈફલ ચલાવતા શીખ્યો, રોજનું ૫-૧૦ કિમી દોડતા શીખ્યો, નવી નવી ભાષાઓ શીખ્યો, મેં ટેન્ક ચલાવી, હું નવાનવા પ્રાંતના લોકોને મળ્યો, નવાનવા મિત્રો-ગુરુઓ બન્યા, નવાનવા ઘણા બધા સ્થળોએ ફર્યો. લખનઉની આગ દઝાડતી ગરમી અને કાશ્મીરની હાડ થીજાવનારી ઠંડી સહન કરી. માઈનસ પચ્ચીસ ડીગ્રીની ઠંડીમાં કેવી રીતે જીવવું અને પ્લસ પચાસ ડીગ્રી ગરમીમાં કઈ રીતે જીવવું એ મને આવડી ગયું છે. મારી ટ્રેનીંગ પછી મેં હેડકવાર્ટરમાં પત્ર લખીને જમ્મુ કશ્મીરનાં સૌથી વધુ ઊંચાઈવાળા સિઆચેન માટેનું પોસ્ટિંગ માગ્યુ. જેથી કરીને હું જાણી શકું કે, ભારતના જવાનો દેશની રક્ષા માટે કેટલી કઠોર પરિસ્થિતિમાં જીવી રહ્યાં છે. આ સાથે હું પણ તેમનો એક ભાગ બની શકું. તેમનો હમદર્દ બની દર્દને વહેંચી શકું.